**Printre anotimpuri**

*Danut Cepoi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Poate primăvara blândă camuflează

calmul haos ce-ţi umbrește ochii

când spre mine vii așa de verde

și încet parfumul ţi-l apropii.

Poate vara care vine fără veste

ca poștașul care-aduce plicuri,

are-n traista ei și o poveste

scrisă pentru tine să te bucuri.

Dar poate mă înșel, și ești doar vântul

toamnei alergând peste podgorii

unde trec cântând la mandolină

cântăreţii tristelor Bacovii.

Poate fulgii iernii ţi-or aduce-n taină

pacea mistic cu miros de ger

sărbătoarea, înflorata haină

vieţii noastre care-i un mister.

Și de anotimpurile toate

vor surpa pe noi toţi norii

voi cerși la zei încă o noapte

să-ţi citesc în ochi, înalt, cocorii.